Vinyl-Terror og -Horror

Denne tekst er skrevet til Kunstakademiets afgangsudstilling, EXIT 2007, og indgår i udstillingskataloget.

Vinyl-terror og -horror
Af Torben Sangild

Vinyl-terror og -horror er på én gang en mobil lydinstallation, en alternativ boligform og en række koncerter og LP-udgivelser. Det er et work-in-progress, der løbende afkaster og udsender støjende og atmosfæriske lyde i forskellige kontekster med base i to lastbiler fuld af hjemmelavet grej, alt sammen konstrueret af Camilla Tygstrup Sørensen og Gretha Dahl Christensen. Lytter man til deres LP, Trespassing – To be continued, er det slående at dén industrial-tradition som er det musikalske afsæt for den kreative mishandling af grammofoner og vinylplader, her får en mere ambient og atmosfærisk karakter, der udtrykker mere sarte og eftertænksomme stemninger. Det er ofte mørke atmosfærer – anelsesfuldt dystre loops, der roligt afløser hinanden En atmosfære er i sagens natur noget luftigt noget, men den tyske filosof Gernot Böhme definerer den æstetiske atmosfære som en ”quasi-objektiv” stemning, der knytter sig til et konkret rum. Når man træder ind i et rum rammes man af en stemning som ikke er ens egen, men som rummet med alle dets elementer genererer. Således også når man træder ind ad teltdugen til Vinyl –terror og -horror, hvor man mødes af en helt særlig atmosfære, der er skabt af de støjende klangflader sammen med de sindrige, mekaniske mutationer af grammofoner og vinylskiver, teltdugens og lastbilernes em af nomadisk liv, og den afslappede sociale situation, hvor vi er fælles om at tage del i disse ting når vi vil, så længe vi vil og uden at der forventes noget bestemt af os som publikum. Her har de skabt deres eget atmosfæriske rum – et autonomt rum, hvor kunstnerne selv sætter præmisserne. Og på sin vis en god model for idealet om kunsten i det hele taget – et frirum. Det er dét som kunstens autonomi handler om, ikke traditionelle materialer eller verdensfjerne formeksperimenter. Det atmosfæriske rum er rammen for en udforskning af det analoge vinylplademedium, som for mange er et fortidigt medium ladet med nostalgi, men som ikke vil dø. Vinyl –terror og horror er med til at holde grammofonen i live med deres sindrige, legende og fascinerende konstruktioner.



Se også

 * Atmosfære
 * Publikationer


 * Om Torben Sangild
 * Forsiden